送潘翠谷
作者：方逢辰
朝代：宋

paragraphs: 無屋住僧廬，無菜挑野草。
野草風味長，僧廬人跡少。
剝剝誰扣扃，訪予事幽討。
錢唐有騷翁，自號翠谷老。
疋馬遊南牆，要伴松竹好。
遐思到山人，迂尋出詩稿。
詩無怨苦吟，掃退郊與島。
胸次鮑明遠，筆下王逸少。
我觀陰與陽，禪代何時了。
不能爲魯連，尚可作商皓。
長歌黍離篇，酹酒問旻昊。